《海门故城》
宋代·刘弇

故城邑东南，盘盘蛰脩蛇。借问经始人，云是司徒家。

唐季遭闵凶，群盗纷如麻。淮海尤剽轻，时时起邀遮。

甚者控壤地，相错临犬牙。斯人何为者，寻兵啸麇䴥。

擅此一抔土，仅侔国于蜗。鍖锧稽天诛，至以功爵加。

百年去随手，遗渚临汀沙。牛羊阅朝昏，草木自萌芽。

谁非化黄壤，此独遗鸡笯。停骖一回首，浩叹空歌巴。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。